CWERG ALBIN
W pojszodku lasa kaj sie mało rzyczka rozlywała
Miyszkoł jedyn znany cwerg”Albin Dżistała”
Mioł chałupka pod zandolym , kole starego dymba
I dycki rozjechano gymba
Trocha był szczyrbaty i fest stary
A w bojaniu ni mioł żodnej miary
Z tego znały go zajonce , żaby , sorniki i staro wrona go znała
Bo durch cojś fuloł , dyć sie nazywoł „Albin Dżistała”
Na bagnach miyszkoł taki mały chłopek
Nazywoł sie „Pyrtek” – to był utopek
Jak sie trefiyli do kupy „Pyrtek” z „Dżistałom”
To bojali bez końca noc cało
Na fojerze piykli woszty i sztyjc bojali
Wszyskich w lesie obgodali
Aaa to że sorniki sie powadziyły
A staro wrona już furgać ni mo siyły
Żaby na bagnie nie som zielone
Dziyndzioły ze srokami na amyn powadzone
Pajonk „Hajnel” co miszkoł u „Albina”
Chce sie wykludzić kaj indzi na zima
Że okociyła sie baba od zajonca
Beblaniu i plotkom nie było końca
„Albin” jak yno dopod kerego
Zaroz mioł mocka godki do niego
Aż sie wroble pośmiywały
Z „Albina Dżistały”
I wywiorka sie zniego pośmiywała
Że gymba sie mu wcale nie zawiyrała
Roz , nieskoro na jesiyń jak sie już ku zimie miało
Spomnioł se”Albin”że żołyndzi w pywnicy mo za mało
Musioł nazbiyrać żołyndzi wielko kupa
Żeby obhajcować bez zima chałupa
Lotoł cały dziyń spocony , ni mioł czopki ,za to chrube rynkawice
Zbiyroł żołyndzie do miecha i suł do pywnice
Na wieczor jak już mioł żołyndzi nazbiyranych dojś
Prziszoł zajechany du dom zmarznyty na kość
Uwarzył se kamelkow , wypiył dwa sznapsy
I wyciongnył sznuptechla z kapsy
Bo mu sie zebralo na psikani
A potym na smarkani
Ale durch było mu zima
Legnył spać , zakopoł sie pod pierzina
Rano sie mu wcale nie poprawiyło
Jeszcze gorszy mu było
Kuckoł , smarkoł , bolała go głowa
Nie umioł se ani śniodanio natychtować
A najgorsze bylo to że go w karku bolalo
Godać umioł ale yno bardzo mało
Jedna mysz co miyszkała za piecym u „Albina”
Zaszła po utopka a on prziszoł za godzina
Zaroz zmierzył „Albinowi”goronczka
-”Kto to widzioł lotać bez czopki! Czyś ty spod z miesionczka?
Jak ech je tukej utopek
Narychtuja ci wodzionki i nawarza kropek”
Zrobiył „Arnoldowi” ze czoskym wodzionka
A potym zaczon wszysko ciepać do jednego żbonka
Dwa kasztany ostrugane ze szupow
Dwadziścia siedym jynczmiynnych krupow
Wciep też pokroty orzech wielki
Jarzymbina i kamelki
Sztyry ostranżlice i trzi suszone maliny
To pofyrloł i warzył dwie godziny
Moc z tymi kropkami było zachodu
Na koniec to odcedziył i kidnył łeżka miodu
Jak kropki utopkowe
Już były gotowe
To „Pyrtek”doł „Albinowi” dziesiynć kropek
I wymlył wartko na bagna -utopek
Musioł być rychło we wodzie zatonkany
Bo utopkom schnom miyndzy palcami błany
Utopki bez wody ni mogom żyć
Durch muszom sie toplać i mokre być
Cały tydziyń leżoł chory „Albin Dżistała”
Snoploł i kuckoł , goronczka popuścić nie chciala
Dziynnie utopek go kurowoł
Warzył , hajcowoł i kropki mu dowoł
Od poniedziłku do niedziele
Bo to byli przeca przociele
A tukej jeszcze cza yno dodać
- Najgorszy że „Albin”nie umioł godać
Tak fest go w karku dropało
Że nic sie rzeknyć mu nie udało
Dłogo go ta choroba czimała
Ni mog godać a przeca nazywoł sie „Dżistała”
W sobota kozoł mu sie „Pyrtek” w sosnowych jegłach wykompać
Zaroz przeszlo „Albinowi”- kaszel , goronczka i ciompa
Pomogły też kropki utopkowe
„Albina” nie bolała głowa i wszysko mioł zdrowe
W karku go też już nic nie bolało
Mog dżistać na nowo , wiela sie mu podobało
Do dzisiej yno durch mo moc do godania
„Pyrtek” mo przi nim łeb jak bania !
A choby mi nie wierzył kery
Som też ludzie co sztyjc bojajom bery
Gymby im sie nie zawiyrajom ani na minuta
Mielom nimi na rostomańto nuta
Na to ani jo , ani wy żodnej rady nie znojdziecie
Moc takich dżistałow je na świecie
Marietta Nikel
wol_Latn szl_Latn szl_Latn szl_Latn szl_Latn szl_Latn szl_Latn pol_Latn szl_Latn szl_Latn szl_Latn szl_Latn pol_Latn szl_Latn szl_Latn szl_Latn szl_Latn slk_Latn szl_Latn szl_Latn szl_Latn szl_Latn pol_Latn szl_Latn szl_Latn szl_Latn pol_Latn szl_Latn szl_Latn szl_Latn pol_Latn szl_Latn szl_Latn szl_Latn szl_Latn szl_Latn szl_Latn hat_Latn szl_Latn twi_Latn szl_Latn szl_Latn szl_Latn szl_Latn szl_Latn tsn_Latn szl_Latn szl_Latn szl_Latn szl_Latn szl_Latn pol_Latn szl_Latn szl_Latn ltg_Latn szl_Latn szl_Latn szl_Latn szl_Latn pol_Latn ita_Latn szl_Latn pol_Latn szl_Latn szl_Latn szl_Latn pol_Latn szl_Latn szl_Latn szl_Latn szl_Latn szl_Latn szl_Latn szl_Latn pol_Latn szl_Latn szl_Latn pol_Latn szl_Latn szl_Latn szl_Latn szl_Latn pol_Latn pol_Latn szl_Latn szl_Latn szl_Latn pol_Latn szl_Latn pol_Latn szl_Latn szl_Latn szl_Latn szl_Latn szl_Latn szl_Latn ces_Latn pol_Latn szl_Latn mri_Latn